عصمت گرماݨی

اصل ناں      عصمت اللہ

قلمی ناں       عصمت گرمانی

جمن            1970ء  

تعلیم           مڈل

پیشہ            ٹیکسٹائل مزدور 

فون نمبر         03499149408

جاہ پتہ           وستی شاہ والی ،ڈاکخانہ نتکانی تحصیل تونسہ شریف

شعری ادب دے حوالے نال تونسہ شریف کوں یونانِ صغیر آکھیا گئے۔جَون وی ایہ لفظ آکھ گئے بجا طور تے آکھ گئے۔علم و ادب دے حوالے نال بے شک تونسے دی دھرتی بہوں زر خیز ہے۔جئیں فیض تونسوی،فکرتونسوی  ،رشید قیصرانی، ڈاکٹر طاہر تونسوی  ،جھئیں عظیم لکھاری پیدا کیتے،تے اقبال سوکڑی جھئیں انقلابی شاعر کوں  جنم ڈتا۔تے ایں کتاب دے سلسلے وچ حال اچ ای تحصیل تونسہ دے ہک نوجوان شاعر عصمت گرمانی دیاں غزلاں میکوں ملیاں تاں میں ڈیکھ کے حیران رہ گیم تے میکوں ایندے فنِ لطیفہ دا اعتراف کرناں پئے گیا جو واقعی عصمت گرمانی جوان جذبیں دا شاعر ہے، جیندے ہک ہک شعر وچ شعریت جھلکدی نظر آندی ہے۔بالخصوص اوہ غزل وڈی مہارت نال لکھدے تے غزل دے موضوعات اچ اوں وڈی وُسعت پیدا کیتی ہے۔جتھاں اوہ غمِ جاناں دی گالھ کریندے اتھاں اوہ غمِ روز گار دی گالھ وی کریندے۔جیویں جو ہک افلاس دی ماری پننی تے ہک محل دے مکین سردار زادے دے تناظر اچ اوں ہک شعر آکھئے ،جیڑھا جو زبان زدِ عام و خاص تھی چکے۔ عصمت گرماݨی سرائیکی زبان دا شاعر ہے،

میں پننی ہم محل دیوچ میکوں ہک رات آگئی ہے

میڈی اوقات پرکھی گئی ، اوندا کردار پرکھیا گئے

 نمونہ کلام 
ساکوں جیکر جلایو تاں 

اندھارے کوں جلا ݙیسوں

ساݙی فطرت اجالا ہے

اساں تاں سوجھلا ݙیسوں

اساں وکھرے وپاری ہیں

ساݙی وکھری تجارت ہے

پلُوتے بھیج ݙے ساݙو

اساں ݙوڑی دعا ݙیسوں

ہوا دے ہتھ سنیہا پٹھ

محبت دیاں نشانیاں وی

تیݙا رزق ہے تیݙیاں شئیں ہن

تیݙے در تے پُچا ݙیسوں.

ساکوں بے پرد کیتے سی. 

ساݙے تارے لتاڑیے نِس

کݙاہیں جے پَھر پیوسے تاں

تیݙے سِجھ کوں سزا ݙیسوں

توں ساݙی ہیر بنڑ تاں سہی

اساں رانجھنڑ دی بیعت ہیں

بیا تاں کجھ نسے پھردے

تیکوں منجھیں چرا ݙیسوں

ساݙے اندر دے شیشے دو

جے کر پتھر الاریا تئیں.

اساں دنیا دے شیشے کوں

تیݙا چہرہ ݙکھا ݙیسوں

اساں تیݙیاں چنگایاں ہیں

ساکوں کھوہ ءچ سٹیندا جُل

جیویں جو سݙ مریسیں توں

اونویں عصمت الاء ݙیسوں

عصمت گرمانی
ونکی:سرائیکی شاعر